《赠刘允升》
宋代·王庭圭

我家神螺峰，与子邻井闬。闻名初识面，逸气起天半。

坐久语翻澜，诗文星斗烂。刺口论世事，极能原治乱。

洗我冰雪怀，韵出眉宇灿。遂于交游内，得此一好汉。

自言长沙来，幕府天下冠。相公秉旄钺，英僚照藩翰。

辟书欲交飞，置我在门馆。事系国轻重，忽逐云雨散。

请君企踵待，势若马脱绊。他年恐未免，成此奇一段。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。